ענקית הטכנולוגיה מדרום-קוריאה ממשיכה להפיק את המיטב מרכישת חברת הסאונד הוותיקה הרמן-קרדון (Harman/Kardon), ומשיקה זוג מקרני קול חדשים המיועדים לשוק הפרימיום. מקרני הקול החדשים מגיעים בעיצוב סולידי למדי המתיימר להשתלב בכל פינה בבית, כך שאם אתם בעניין של רמקולים שיתמזגו עם הצבע השחור של פאנל הטלוויזיה, סמסונג נקראת לעזרתכם.
הדגמים החדשים עונדים את שמות הדגם HW-N950 ו-HW-N850, כאשר דגם ה-N850 מהווה גרסה מעט חלשה יותר של דגם ה-N950. שני המקרנים מציעים תמיכה בטכנולוגיות שיפור סאונד כמו DTS:X ו-Dolby Atmos המאפשרות העצמה של חוויית השמע הכללית. מקרן הקול הראשי בסדרה מגיע במערך של 7.1.4, בשעה שדגם ה-N850 מציע מערך של 5.1.2.
המספרים מצביעים על פרטי הרמקולים הנמצאים במערך. לדוגמה, מערך המתאפיין במספרים 7.1.4 מגיע עם 7 רמקולים רגילים המפיקים את השמע הקדמי, האחורי והמרחבי, כאשר המספר 1 מייצג את הטמעתו של סאב-וופר אחד, המשדר צלילים בתדר נמוך ומספק באס נמוך בהתאמה. לבסוף, תוספת המספר 4 מעידה על מספר הרמקולים במוצר אשר פונים כלפי מעלה או נמצאים בתקרת המקרן.
עקב כך, בדגם ה-N850 נוכל למצוא 5 רמקולים רגילים אשר אחראיים על הפקת השמע הקדמי, האחורי והמרחבי, זאת בנוסף לסאב-וופר אחד וזוג רמקולים הפונים כלפי מעלה. את זוג מקרני הקול החדשים מתכננת החברה להשיק החל מה-20 באוגוסט, כאשר עליהם תמצאו גם את הלוגו של סמסונג וגם את הלוגו של הרמן-קרדון, זאת על מנת להדגיש את שיתוף הפעולה בין החברות. בשלב זה לא מוסרת החברה את מחירי מקרני הקול ולא ידוע גם תאריך השקתם בישראל.